title: Regulamentul de punere în aplicare (UE) 2019/324 al Comisiei din 25 februarie 2019 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active bifentrin, carboxin, FEN 560 (denumit, de asemenea, schinduf sau pudră din semințe de schinduf), pulbere reziduală de piper supus extracției și silicat de aluminiu și sodiu (Text cu relevanță pentru SEE.)

text:
                  26.2.2019

                  RO

                  Jurnalul Oficial al Uniunii Europene

                  L 57/1

         REGULAMENTUL DE PUNERE ÎN APLICARE (UE) 2019/324 AL COMISIEI
         din 25 februarie 2019
         de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active bifentrin, carboxin, FEN 560 (denumit, de asemenea, schinduf sau pudră din semințe de schinduf), pulbere reziduală de piper supus extracției și silicat de aluminiu și sodiu
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 17 primul paragraf,
         întrucât:

                     (1)

                     Partea A din anexa la Regulamentul de punere în aplicare (UE) nr. 540/2011 al Comisiei (2) stabilește substanțele active considerate a fi fost aprobate în temeiul Regulamentului (CE) nr. 1107/2009. Partea B din anexa la Regulamentul de punere în aplicare (UE) nr. 540/2011 al Comisiei stabilește substanțele active aprobate în temeiul Regulamentului (CE) nr. 1107/2009.

                     (2)

                     Perioada de aprobare pentru substanța activă bifentrin a fost prelungită de la 31 iulie 2019 la 31 iulie 2021 prin Regulamentul de punere în aplicare (UE) 2017/195 al Comisiei (3).

                     (3)

                     Perioadele de aprobare pentru substanțele active pulbere reziduală de piper supus extracției și silicat de aluminiu și sodiu au fost prelungite de la 31 august 2019 la 31 august 2020 prin Regulamentul de punere în aplicare (UE) 2017/195 al Comisiei.

                     (4)

                     Perioada de aprobare pentru substanța activă carboxin a fost prelungită de la 31 mai 2021 la 31 mai 2023 prin Regulamentul de punere în aplicare (UE) 2018/1266 al Comisiei (4).

                     (5)

                     Perioada de aprobare pentru substanța activă FEN 560 (denumit, de asemenea, schinduf sau pudră din semințe de schinduf) a fost prelungită de la 31 octombrie 2020 la 31 octombrie 2021 prin Regulamentul de punere în aplicare (UE) 2018/184 al Comisiei (5).

                     (6)

                     Cererile de reînnoire a aprobării substanțelor active bifentrin, carboxin, FEN 560 (denumit, de asemenea, schinduf sau pudră din semințe de schinduf), pulbere reziduală de piper supus extracției și silicat de aluminiu și sodiu au fost prezentate în conformitate cu articolul 1 din Regulamentul de punere în aplicare (UE) nr. 844/2012 al Comisiei (6). Cu toate acestea, nu au fost prezentate dosare suplimentare în sprijinul reînnoirii pulberii reziduale de piper supus extracției și silicatului de aluminiu și sodiu, în conformitate cu articolul 6 din regulamentul respectiv. În cazul substanțelor bifentrin, carboxin și FEN 560 (denumit, de asemenea, schinduf sau pudră din semințe de schinduf), solicitanții au confirmat că nu mai sprijină reînnoirea aprobării substanțelor active.

                     (7)

                     Având în vedere obiectivul articolului 17 primul paragraf din Regulamentul (CE) nr. 1107/2009, prelungirile perioadelor de aprobare ale respectivelor substanțe active, prevăzute în Regulamentele de punere în aplicare (UE) 2017/195, (UE) 2018/1266 și (UE) 2018/184, nu mai sunt justificate. Prin urmare, este adecvat să se prevadă că aprobările substanțelor bifentrin, carboxin, FEN 560 (denumit, de asemenea, schinduf sau pudră din semințe de schinduf), pulbere reziduală de piper supus extracției și silicat de aluminiu și sodiu expiră la datele la care ar expira fără prelungire.

                     (8)

                     Prin urmare, Regulamentul de punere în aplicare (UE) nr. 540/2011 ar trebui modificat în consecință.

                     (9)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Anexa la Regulamentul de punere în aplicare (UE) nr. 540/2011 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 februarie 2019.

                  Pentru Comisie

                  Președintele

               Jean-Claude JUNCKER

            (1)  JO L 309, 24.11.2009, p. 1.

            (2)  Regulamentul de punere în aplicare (UE) nr. 540/2011 al Comisiei din 25 mai 2011 de punere în aplicare a Regulamentului (CE) nr. 1107/2009 al Parlamentului European și al Consiliului în ceea ce privește lista substanțelor active aprobate (JO L 153, 11.6.2011, p. 1).

            (3)  Regulamentul de punere în aplicare (UE) 2017/195 al Comisiei din 3 februarie 2017 de modificare a Regulamentului (UE) nr. 540/2011 în ceea ce privește prelungirea perioadelor de aprobare a mai multor substanțe active enumerate în partea B a anexei la Regulamentul de punere în aplicare (UE) nr. 686/2012 (AIR IV program de reînnoire) (JO L 31, 4.2.2017, p. 21).

            (4)  Regulamentul de punere în aplicare (UE) 2018/1266 al Comisiei din 20 septembrie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active 1-decanol, 6-benziladenină, sulfat de aluminiu, azadiractină, bupirimat, carboxin, cletodim, cicloxidim, dazomet, diclofop, ditianon, dodină, fenazaquin, fluometuron, flutriafol, hexitiazox, himexazol, acid indolil butiric, isoxaben, polisulfură de calciu, metaldehidă, paclobutrazol, pencicuron, sintofen, tau-fluvalinat și tebufenozid (JO L 238, 21.9.2018, p. 81).

            (5)  Regulamentul de punere în aplicare (UE) 2018/184 al Comisiei din 7 februarie 2018 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active FEN 560 (denumită, de asemenea, schinduf sau pudră din semințe de schinduf) și fluorură de sulfuril (JO L 34, 8.2.2018, p. 10).

            (6)  Regulamentul de punere în aplicare (UE) nr. 844/2012 al Comisiei din 18 septembrie 2012 de stabilire a dispozițiilor necesare pentru punerea în aplicare a procedurii de reînnoire pentru substanțele active, prevăzută în Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare (JO L 252, 19.9.2012, p. 26).

            ANEXĂ
            Anexa la Regulamentul de punere în aplicare (UE) nr. 540/2011 se modifică după cum urmează:

                        1.

                        Partea A se modifică după cum urmează:

                                    (a)

                                    în a șasea coloană, „Expirarea aprobării”, la rândul 239, „Pulbere reziduală de piper supus extracției (PRPE)”, data se înlocuiește cu „31 august 2019”;

                                    (b)

                                    în a șasea coloană, „Expirarea aprobării”, la rândul 253, „Silicat de aluminiu și sodiu”, data se înlocuiește cu „31 august 2019”;

                                    (c)

                                    în a șasea coloană, „Expirarea aprobării”, la rândul 308, „FEN 560 (denumit, de asemenea, schinduf sau pudră din semințe de schinduf)”, data se înlocuiește cu „31 octombrie 2020”;

                                    (d)

                                    în a șasea coloană, „Expirarea aprobării”, la rândul 337, „Carboxin”, data se înlocuiește cu „31 mai 2021”.

                        2.

                        În partea B, în a șasea coloană, „Expirarea aprobării”, la rândul 23, „Bifentrin”, data se înlocuiește cu „31 iulie 2019”.